b"\n_START_ARTICLE_\nAnne (Suurbritannia)\n_START_PARAGRAPH_\nAnne (6. veebruar 1665 \xe2\x80\x93 1. august 1714) oli Inglismaa ja \xc5\xa0otimaa kuninganna 1702\xe2\x80\x931707, Iirimaa kuninganna 1702\xe2\x80\x931714 ja Suurbritannia kuninganna 1707\xe2\x80\x931714. Ta oli viimane Stuartite d\xc3\xbcnastiast valitseja._NEWLINE_Anne oli Inglismaa ja \xc5\xa0otimaa kuninga (1685\xe2\x80\x931688/1689) James II t\xc3\xbctar. James valitses p\xc3\xa4rast oma venna  Inglismaa, \xc5\xa0otimaa ja Iirimaa kuninga (1660 (1649)\xe2\x80\x931685) Charles II surma 1685\xe2\x80\x931688, kuid kukutati Kuulsa revolutsiooniga, sest oli katoliiklane. Tema kukutamise j\xc3\xa4rel said troonile Anne'i \xc3\xb5de Mary II ja tema abikaasa William III (endine Hollandi provintside haldur), kes valitsesid riiki \xc3\xbchiselt ja olid teineteise p\xc3\xa4rijateks. Mary suri 1694 ja William j\xc3\xa4i \xc3\xbcksi valitsema. Sellest abielust ei s\xc3\xbcndinud lapsi ja Anne sai troonip\xc3\xa4rijaks. Ta sai v\xc3\xb5imule 1702. aastal, kui William III suri._NEWLINE_28. juulil 1683 abiellus Anne Taani kuninga Christian V venna J\xc3\xb8rgeniga, keda Inglismaal hakati nimetama George'iks. Anne rasestus 18 korda, neist 4 l\xc3\xb5ppes nuris\xc3\xbcnnitusega ja 8 rasedust surnud lapse s\xc3\xbcnniga. 3 last surid oma s\xc3\xbcndimise p\xc3\xa4eval ja 2 enne 2-aastaseks saamist. Ainult poeg William, Gloucesteri hertsog, elas 11-aastaseks, kuid suri samuti enne oma vanemaid._NEWLINE_Kuninganna Anne valitsemisajal algas Euroopas Hispaania p\xc3\xa4riluss\xc3\xb5da (1701\xe2\x80\x931714), milles Prantsusmaa \xc3\xbclemv\xc3\xb5imup\xc3\xbc\xc3\xbcdlusi piirata soovivad Euroopa riigid: Suurbritannia kuningriik, Hollandi vabariik, Portugali kuningriik, Preisi kuningriik ja Savoia hertsogkond toetasid Saksa-Rooma keiser Leopold I-e p\xc3\xbc\xc3\xbcdlusi n\xc3\xa4ha  Hispaania troonil endiselt Habsburgide soost kuningat. _NEWLINE_1707. aastal v\xc3\xb5eti Suurbritannias  vastu Uniooniakt, millega Inglismaa ja \xc5\xa0otimaa liideti Suurbritannia kuningriigiks. Seega sai Anne'ist esimene selle, Suurbritannia saart \xc3\xbchendava riigi valitseja._NEWLINE_Anne'i abikaasa George suri 28. oktoobril 1708. Anne ise suri 1. augustil 1714 49-aastaselt podagrasse ja roosi. Ta oli enne surma nii paksuks l\xc3\xa4inud, et tema kirst pidi olema peaaegu ruudukujuline._NEWLINE_Anne'i l\xc3\xa4him sugulane oli tema poolvend James Francis Edward Stuart, kes oli katoliiklane \xe2\x80\x93 just sel p\xc3\xb5hjusel oli tema isa kukutatud. Tarvis oli ettek\xc3\xa4\xc3\xa4net, mis takistaks Jamesil troonile t\xc3\xb5usmast. Selleks v\xc3\xb5eti 1701 vastu seadus, millega k\xc3\xb5ik katoliiklased j\xc3\xa4eti troonip\xc3\xa4rimise \xc3\xb5igusest ilma: troonile v\xc3\xb5is saada \xc3\xbcksnes protestant. Tosinad genealoogiliselt olulisemad troonipretendendid j\xc3\xa4eti sellega k\xc3\xb5rvale ja troonip\xc3\xa4rijaks sai Hannoveri kuurv\xc3\xbcrstinna Sophia._NEWLINE_Sophia suri paar kuud enne Anne'i. Anne'ile j\xc3\xa4rgnes troonil Sophia vanim poeg, James I t\xc3\xbctret\xc3\xbctrepoeg George I, kellega algas Hannoveri d\xc3\xbcnastia Suurbritannias."